钦定古今图书集成/理学汇编/学行典/第154卷 > 《颜乐亭记》前人
## 钦定古今图书集成/理学汇编/学行典/第154卷 > 《颜乐亭记》前人

颜子之故居所谓“陋巷”者，有井存焉。胶西太守孔君
宗翰始得其地，浚治其井，作亭于其上，命之曰“颜乐
亭。”昔孔子以箪食瓢饮，贤哉颜子，而韩子迺以为哲
人之细事，何哉？苏子曰：“君子之于人也，必于其小者
观之。自其大者，容有伪焉。人能碎千金之璧，不能无
失声于破釜；能搏猛虎之暴，不能无变色于蜂虿。孰”
知箪食瓢饮，不改其乐，为哲人之大事乎？乃作《颜乐
亭记》以遗孔君正、韩子之说，且以自警云：“天之生民，
为之鼻口。美者可嚼，芬者可齅。美必有恶，芬必有臭。
我无天游，六凿六斗。骛而不反，跬步商受。美哉我师，
安在微陋。眇然其身，中亦何有？孟贲股栗，虎豹却走。
我求至乐，千载无偶。飘然从之，忽然在后。”